Pentiment

***Pentiment*** er et rollespill utviklet av Obsidian Entertainment. Videospillet ble kunngjort 12. juli 2022 ved presentasjonen Xbox & Bethesda Games Showcase, og er utgitt for Xbox og Windows av Xbox Game Studios 15. november 2022.

Spillet tar i bruk illuminerte manuskript, tresnitt og historie for å formidle fortellingen.

## Handling
*Pentiment* er satt i Bayern i det sekstende århundre, og handlingen er sees gjennom øyene til en kunstner som heter Andreas Maler, i løpet av en epoke med sosial uro. Kunstneren blir en uvitende detektiv for en mordsak. I 1518 er Andreas Maler i lære som dekoratør ved Kiersau-klosteret i nærheten av Tassing. Baron Lorenz Rothvogel, en venn av biskopen av Freising og mangeårige velgjører av Kiersau, kommer på besøk til klosteret for å sjekke et manuskript han hadde bestilt. Misfornøyd med arbeidet til dekoratøren, den eldre Piero, insisterer baronen på at Andreas skal fullføre resten av illustrasjonene. Baronen blir funnet knivstukket i hjel dagen etter denne hendelsen. I frykt for at drapet kan skade Kiersaus rykte, og føre til dets oppløsning, blir Piero anklaget for å ha begått denne forbrytelsen, og abbed Gernot får ham varetektsfengslet frem til en erkediakon kan gjennomføre en videre undersøkelse.

Andreas mener imidlertid at Piero er uskyldig, og begynner sin egen etterforskning. Han oppdager snart at en rekke andre innbyggere hadde deres egne grunner til å myrde baronen. Flere av dem skal også ha fått mystiske meldinger som forsøkte å manipulere dem til å angripe baronen. Andreas legger fram bevisene sine for erkediakonen, og en av de mistenkte blir henrettet. I 1525 vender Andreas tilbake til Tassing, hvor han oppdager at byen er på nippet til å gjøre opprør mot abbedens kraftige skattlegging. Lederen for opprøret, Otto, blir funnet død. Flere andre innbyggere anklager abbeden for å ha begått mordet, og de truer med å storme klosteret. Andreas etterforsker nok en gang forbrytelsen, og oppdager at flere innbyggere hadde mottatt den samme typen mystiske beskjeder som hadde skjedd syv år tidligere, og alle beskjedene forsøkte å manipulere innbyggerne til å drepe Otto. Han kommer med en anklage mot en av de mistenkte, som flykter men blir snart myrdet av andre innbyggere.

Byfolket setter deretter fyr på klosteret og dets bibliotek. Andreas løper inn i flammene for å redde bøkene, og antas å ha dødd i brannen. Soldater sendt fra hertugen av Bayerns ankommer for å gjenopprette ro og orden, og i denne prosessen myrder de mange av byens innbyggere. I 1545 overtar spilleren kontroll over Magdalene, en ung skriver og kunstner. Bystyret ansetter faren hennes Claus til å male et veggmaleri som skal skildre Tassings historie. Men Claus blir såret av en ukjent angriper, og blir sengeliggende på grunn av dette. Magdalene tar deretter på seg oppdraget om veggmaleriet, og begynner å sette sammen byens kontroversielle fortid. Hun oppdager snart at Andreas faktisk hadde overlevd brannen mange år tidligere, og han levde som eremitt i ruinene av klosteret i tjue år etter brannen.

De to oppdager et romersk tempel under byens kirke og finner ut at byens prest, Thomas, var hjernen bak alle disse hendelsene. Thomas, som ikke ønsket at byens innbyggere skulle oppdage byens virkelige historie, da den var i strid med den kristne versjonen, orkestrerte både mordene og angrepet på Claus. Deretter ødelegger han resten av templet for å forhindre at sannheten blir oppdaget, og dreper seg selv i prosessen. Andreas og Magdalene kommer seg vekk fra området, og sistnevnte bestemmer seg for å fullføre resten av veggmaleriet. Claus dør til slutt av skadene sine, og Magdalene bestemmer seg for å forlate Tassing - og heller reise til Praha. Men Andreas velger å bli værende i hjem-byen i håp om å begynne et nytt liv.

## Referanser


## Eksterne lenker

* 
*